Document ID: /fineweb-2-swissfilter-quality_10-filterrobots/filtered/02038.jsonl.gz/4386

L'aditiv alimentar dispitaivel titandioxid n’è bainbaud betg pli lubì en Svizra.
La substanza vegn actualmain anc duvrada per far vegnir pli alv schlogns, pastillas u sosas da salata u per far glischar glasuras sin turtas.
L’Uffizi federal da segirezza alimentara ha confermà envers Radio SRF ch’il scumond da titandioxid vegnia ad ir en vigur enfin la fin da l’onn. Gia scumandà l'aditiv alimentar ha la Frantscha. Da curt ha la autoritad europeica per segirezza alimentara classifitgà la substanza cun la scursanida E171 sco «betg segira». Quella pudess chaschunar inflammaziuns cronicas da la beglia u probablamain er cancer.